Ranskan asettamat julkisen palvelun velvoitteet Pointe-à-Pitren ja Saint-Barthélémyn välisessä säännöllisessä lentoliikenteessä (ETA:n kannalta merkityksellinen teksti)



Virallinen lehti nro C 172 , 22/07/2003 s. 0017 - 0018



Ranskan asettamat julkisen palvelun velvoitteet Pointe-à-Pitren ja Saint-Barthélémyn välisessä säännöllisessä lentoliikenteessä (2003/C 172/04) (ETA:n kannalta merkityksellinen teksti) 1. Ranska on yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti päättänyt asettaa julkisen palvelun velvoitteita Pointe-à-Pitre le Raizet'n ja Saint-Barthélémyn välillä harjoitettavalle säännölliselle lentoliikenteelle. 2. Julkisen palvelun velvoitteet ovat seuraavat: 2.1 Vähimmäisvuoroväli Reitillä on lennettävä joka päivä vähintään kolme edestakaista lentoa päivässä ilman välilaskua. 2.2 Konetyyppi Lennot on liikennöitävä potkuriturbiinikoneella. 2.3 Aikataulut Aikataulut on laadittava siten, että saman päivän aikana voi maanantaista perjantaihin lentää meno- ja paluulennon siten, että perilläoloaika Pointe-à-Pitressä on vähintään seitsemän tuntia. 2.4 Matkustajahinnat Yhdensuuntaisen lipun täysimääräinen enimmäishinta Pointe-à-Pitren ja Saint-Barthélémyn välillä saa olla enintään 109 euroa. Seuraaville matkustajaryhmille on tarjottava ilman kapasiteettirajoituksia lento enintään 74 euron hinnalla: - alle 20-vuotiaat, - yli 60-vuotiaat, - alle 27-vuotiaat opiskelijat, - vammaiset ja invalidit. Matkustajille, joiden vakituinen asuinpaikka on Saint-Barthélémy ja jotka tekevät meno-paluumatkan Saint-Barthélémystä sieltä hankituilla matkalipuilla, joiden voimassaoloaika on rajoitettu alle 14 päivään saaren ulkopuolella, on tarjottava enintään 74 euron hintainen lippu kaikille lennoille ilman kapasiteettirajoituksia ja lipun varaamista tai ostamista koskevaa vähimmäismääräaikaa. Näihin hintoihin eivät sisälly valtion, paikallisviranomaisten ja lentoasemaviranomaisten perimät matkustajakohtaiset verot ja maksut, jotka lentolipussa sellaisiksi yksilöidään. Epätavallisen, odottamattoman ja lentoliikenteen harjoittajista johtumattoman lentoliikenteen kustannusten nousun vuoksi enimmäishintaa voidaan korottaa suhteessa kustannusten nousuun. Tarkistetut enimmäishinnat ilmoitetaan reittiä liikennöiville liikenteenharjoittajille, ja ne tulevat voimaan sen jälkeen, kun ne on julkaistu Euroopan unionin virallisessa lehdessä. 2.5 Lentojen myynti Lentojen myynti on hoidettava vähintään yhden nopean tietojenvälityksen mahdollistavan varausjärjestelmän kautta. 2.6 Liikennöinnin jatkuvuus Suoraan lentoliikenteen harjoittajasta johtuvista syistä peruutettujen lentojen määrä ei saa vuodessa ylittää kahta prosenttia liikennöintisuunnitelmassa suunnitelluista lennoista, paitsi ylivoimaisen esteen sattuessa. Lentoliikenteen harjoittaja saa keskeyttää lentoliikenteen ainoastaan ilmoittamalla siitä vähintään kuusi kuukautta etukäteen. Yhteisön liikenteenharjoittajille annetaan tiedoksi, että liikenteen harjoittaminen kyseisillä reiteillä edellä mainittuja julkisen palvelun velvoitteita noudattamatta voi johtaa hallinnollisiin ja/tai oikeudellisiin seuraamuksiin. Lentoliikenteen harjoittajille annetaan tiedoksi, että Ranskan viranomaiset varaavat itselleen oikeuden myöntää kyseisellä reitillä EY:n perustamissopimuksen 87 artiklan 2 kohdan a alakohdan mukaisesti sosiaalitukia tiettyjen matkustajaluokkien hyväksi.